62021CJ0636
A BÍRÓSÁG ÍTÉLETE (harmadik tanács)
2023. június 8. (
*1
)
„Előzetes döntéshozatal – Mezőgazdaság – Közös piacszervezés – 1308/2013/EU rendelet – 220. cikk – Állatbetegségekkel kapcsolatos piactámogatási intézkedések – (EU) 2019/1323 végrehajtási rendelet – Az olaszországi tojás‑ és baromfihús‑ágazatot érintő rendkívüli piactámogatási intézkedések – Nemzeti szabályozás – A támogatás nyújtására vonatkozó feltételek – A kérelem benyújtásának időpontjában a kérdéses piacon tevékenységet folytató mezőgazdasági vállalkozók – A tagállamok mérlegelési mozgástere”
A C‑636/21. sz. ügyben,
az EUMSZ 267. cikk alapján benyújtott előzetes döntéshozatal iránti kérelem tárgyában, amelyet a Consiglio di Stato (államtanács, Olaszország) a Bírósághoz 2021. október 15‑én érkezett, 2021. október 13‑i határozatával terjesztett elő az
NN
és
a Regione Lombardia
között folyamatban lévő eljárásban,
A BÍRÓSÁG (harmadik tanács),
tagjai: K. Jürimäe tanácselnök, M. Safjan, N. Piçarra, N. Jääskinen és M. Gavalec (előadó) bírák,
főtanácsnok: L. Medina,
hivatalvezető: A. Calot Escobar,
tekintettel az írásbeli szakaszra,
figyelembe véve a következők által előterjesztett észrevételeket:
–
NN képviseletében E. Barilà avvocato,
–
a Regione Lombardia képviseletében S. Gallonetto, A. Santagostino és M. Tamborino avvocate,
–
az olasz kormány képviseletében G. Palmieri, meghatalmazotti minőségben, segítője: E. Feola avvocato dello Stato,
–
az Európai Bizottság képviseletében A. C. Becker és F. Moro, meghatalmazotti minőségben,
tekintettel a főtanácsnok meghallgatását követően hozott határozatra, miszerint az ügy elbírálására a főtanácsnok indítványa nélkül kerül sor,
meghozta a következő
Ítéletet
1
Az előzetes döntéshozatal iránti kérelem a mezőgazdasági termékpiacok közös szervezésének létrehozásáról, és a 922/72/EGK, a 234/79/EK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17‑i 1308/2013/EU európai parlamenti és tanácsi rendelet (HL 2013. L 347., 671. o.) 220. cikkének, valamint az olaszországi tojás‑ és baromfihús‑ágazatot érintő rendkívüli piactámogatási intézkedésekről szóló, 2019. augusztus 2‑i (EU) 2019/1323 bizottsági végrehajtási rendeletnek (HL 2019. L 206., 12. o.) az értelmezésére vonatkozik.
2
E kérelmet a baromfiágazatban tevékenykedő mezőgazdasági termelő, NN és Regione Lombardia (Lombardia tartomány, Olaszország) között folyamatban lévő jogvita keretében terjesztették elő, melynek tárgya NN pénzügyi támogatás iránti kérelmének elutasítása.
Jogi háttér
Az uniós jog
Az 1308/2013 rendeletet
3
Az 1308/2013 rendeletnek „Az állatbetegségekhez, valamint a közegészségügyi, illetve állat‑ és növény‑egészségügyi veszélyekből eredő fogyasztói bizalomvesztéshez kapcsolódó intézkedések” című 220. cikke az alapjogvitára alkalmazandó változatában a következőket írja elő:
„(1)   [Az Európai] Bizottság végrehajtási jogi aktusok útján rendkívüli támogatási intézkedéseket fogadhat el a nehéz helyzetbe került piac tekintetében az alábbiak figyelembevétele érdekében:
a)
az Unión belüli és a harmadik országokkal folytatott kereskedelem azon korlátozásai, amelyek az állatbetegségek terjedésének megakadályozását célzó intézkedések alkalmazásából eredhetnek; valamint
b)
azon súlyos piaci zavarok, amelyek közvetlenül a fennálló közegészségügyi, illetve állat‑ vagy növény‑egészségügyi és növénybetegségekből eredő veszélyekből fogyasztói bizalomvesztésre vezethetők vissza.
E végrehajtási jogi aktusokat a 229. cikk (2) bekezdésében említett vizsgálóbizottsági eljárásnak megfelelően kell elfogadni.
(2)   Az (1) bekezdésben meghatározott intézkedések a következő ágazatok bármelyike esetében alkalmazandók:
[…]
e)
tojás;
f)
baromfihús.
A közegészségügyi vagy növény‑egészségügyi veszélyekből eredő fogyasztói bizalomvesztéshez kapcsolódó, az (1) bekezdés első albekezdésének b) pontja szerinti intézkedések – az I. melléklet XXIV. részének 2. szakaszában felsoroltak kivételével – az összes többi mezőgazdasági termék esetében is alkalmazandók.
A Bizottság felhatalmazást kap arra, hogy a 228. cikkben említett sürgősségi eljárásnak megfelelően felhatalmazáson alapuló jogi aktusokat fogadjon el, amelyek révén kibővíti az e bekezdés első két albekezdésében felsorolt termékek körét.
(3)   Az (1) bekezdésben meghatározott intézkedéseket az érintett tagállam kérésére kell meghozni.
(4)   Az (1) bekezdés első albekezdésének a) pontja szerinti intézkedéseket csak akkor lehet meghozni, ha az érintett tagállam haladéktalanul megtette a betegség felszámolásához szükséges egészségvédelmi és állategészségügyi intézkedéseket, továbbá csak abban a mértékben és arra az időtartamra, amely a szóban forgó piac támogatásához feltétlenül szükséges.
(5)   Az Unió az (1) bekezdés szerinti intézkedésekhez a tagállamok által viselt kiadások 50%‑ával egyenértékű társfinanszírozást nyújt.
[…]
(6)   A tagállamok gondoskodnak arról, hogy amennyiben a termelők hozzájárulnak a tagállamok által viselt kiadásokhoz, ez ne vezessen a különböző tagállamok termelői közti verseny torzulásához.”
A 2019/1323 rendeletet
4
A 2019/1323 végrehajtási rendelet (3), (4), (6) és (10) preambulumbekezdésének szövege a következő:
„(3)
[…] Olaszország ellenőrző, megfigyelési és megelőző intézkedéseket foganatosított, valamint védő‑, és megfigyelési körzeteket (»szabályozás alá eső körzetek«) hozott létre [a] […] bizottsági végrehajtási határozatnak megfelelően.”
(4)
Olaszország arról értesítette a Bizottságot, hogy a szükséges és a járvány terjedésének megakadályozása és felszámolása érdekében meghozott közegészségügyi és állategészségügyi intézkedések kihatással voltak a gazdasági szereplők széles körére, akik [az élelmiszerlánccal, az állategészségüggyel és állatjóléttel, valamint a növényegészségüggyel és a növényi szaporítóanyagokkal kapcsolatos kiadások kezelésére vonatkozó rendelkezések megállapításáról, a 98/56/EK, a 2000/29/EK és a 2008/90/EK tanácsi irányelv, a 178/2002/EK, a 882/2004/EK és a 396/2005/EK európai parlamenti és tanácsi rendelet, a 2009/128/EK európai parlamenti és tanácsi irányelv és az 1107/2009/EK európai parlamenti és tanácsi rendelet módosításáról, valamint a 66/399/EGK, a 76/894/EGK és a 2009/470/EK tanácsi határozat hatályon kívül helyezéséről szóló, 652/2014/EU európai parlamenti és tanácsi rendelet (HL 2014. L 189., 1. o.)] értelmében igénybe vehető uniós pénzügyi támogatással nem ellentételezhető bevételkieséseket szenvedtek el.
[…]
(6)
A (3) preambulumbekezdésében említett állategészségügyi intézkedések eredményeként a […] szabályozás alá eső körzetekben lévő baromfitartó gazdaságokban valamennyi baromfiféle vonatkozásában meghosszabbították a pihentetési időszakokat, megtiltották a madarak elhelyezését, szállításukat pedig korlátozták. Ez [többek között] a következő fajokat érintette: […] Gallus domesticus. Ez termeléskieséshez vezetett az érintett gazdaságokban a keltetőtojás, az étkezési tojás, az élőállatok és a baromfihús tekintetében. Ezért helyénvaló ellentételezni a megsemmisített és feldolgozott tojások, valamint a nem termelt állatok, a hosszabb tartás, illetve a levágás okozta veszteségeket.
[…]
(10)
Az e rendeletben előírt rendkívüli piactámogatási intézkedések körét és időtartamát az érintett piac támogatásához feltétlenül szükséges mértékre kell korlátozni. Konkrétabban a kivételes piactámogatási intézkedések kizárólag a szabályozás alá eső körzetekben található gazdaságokban zajló tojástermelésre és baromfitenyésztésre korlátozódhatnak, és csak a magas patogenitású madárinfluenza 2017. október 1. és 2018. június 30. között megerősített 45 előfordulása és a szabályozás alá eső körzetek szempontjából releváns uniós és olasz jogszabályokban előírt állategészségügyi intézkedések időtartamára terjedhetnek ki.”
5
E rendelet 1. cikke értelmében:
„Az Olaszország által 2017. október 1. és 2018. június 30. között észlelt és jelentett, a H5 altípusba tartozó, magas patogenitású madárinfluenza 45 előfordulása által erősen sújtott keltetőtojás‑, étkezésitojás‑ és baromfihús‑piac számára biztosított támogatások kapcsán Olaszországnál felmerült kiadásokhoz az Unió 50%‑os társfinanszírozást nyújt.”
6
E rendelet 2. cikke a következőképpen rendelkezik:
„Az Olaszország által viselt kiadások csak az alábbiak szerint jogosultak uniós társfinanszírozásra:
a)
a mellékletben felsorolt és az 1. cikkben meghatározott időtartamhoz kapcsolódóan az uniós és olasz jogszabályokban előírt állategészségügyi intézkedések alkalmazásának időtartamára; valamint
b)
a [szabályozás alá eső] körzetekben található, az állategészségügyi intézkedések hatálya alá tartozó baromfitartó gazdaságok esetében; valamint
c)
ha Olaszország legkésőbb 2020. szeptember 30‑ig teljesíti a kifizetéseket a kedvezményezetteknek. A [z 1306/2013/EU európai parlamenti és tanácsi rendeletnek a kifizető ügynökségek és más szervek, a pénzgazdálkodás, a számlaelszámolás, a biztosítékok és az euro használata tekintetében történő kiegészítéséről szóló, 2014. március 11‑i 907/2014/EU felhatalmazáson alapuló bizottsági rendelet (HL 2014. L 255., 18. o.)] 5. cikkének (2) bekezdése nem alkalmazandó; valamint
d)
amennyiben az a) pontban említett időszakra vonatkozóan az állat vagy a termék tekintetében nem került sor semmiféle, állami támogatás vagy biztosítás révén nyújtott ellentételezés, illetve a 652/2014/EU rendelet értelmében biztosított uniós pénzügyi hozzájárulás igénybevételére.”
7
Ugyanezen rendelet 3. cikke (1) bekezdésének b) pontja a következőket írja elő:
„Az uniós társfinanszírozás maximális összege 32147498 [euró], amely a következőképpen oszlik meg:
[…]
b)
a tenyésztési időszaknak a szabályozás alá eső körzetekben fennálló áthelyezési tilalom miatti kiigazításához kapcsolódó veszteségekre állatonként […] átalányok alkalmazandók […]”
8
A 2019/1323 végrehajtási rendelet 4. cikke a következőket írja elő:
„Olaszország elvégzi az 1306/2013/EU európai parlamenti és tanácsi rendelet 58. és 59. cikke szerinti adminisztratív és fizikai ellenőrzéseket.
Olaszországnak ellenőriznie kell különösen a következőket:
a)
a támogatást kérelmező kedvezményezett jogosultsága;
b)
minden támogatásra jogosult kérelmező esetében: a tényleges termeléskiesés jogosultsága, mennyisége és értéke;
c)
annak ténye, hogy a támogatásra jogosult kérelmezők egyike sem részesült egyéb forrásból finanszírozásban az e rendelet 2. cikkében említett veszteségek ellentételezése céljából.
Az adminisztratív ellenőrzésen átesett, támogatható kérelmezők részére a támogatás folyósítható a további ellenőrzések – nevezetesen a helyszíni ellenőrzésre kiválasztott gazdálkodók ellenőrzésének – elvégzése előtt.
Amennyiben az utóbbi ellenőrzések nem igazolják a kérelmező támogathatóságát, a támogatást vissza kell fizettetni és szankciókat kell alkalmazni.”
Az olasz jog
9
A Ministro delle Politiche agricole alimentari e forestali (mezőgazdasági, élelmiszerügyi és erdészeti minisztérium) a 2019/1323 végrehajtási rendelet alapján elfogadta „az olaszországi tojás‑ és baromfihús-ágazatot érintő rendkívüli piactámogatási intézkedésekről szóló (EU) 2019/1323 bizottsági végrehajtási rendelet végrehajtására vonatkozó részletes szabályokról” szóló Decreto ministeriale n. 383/2020 del 15 gennaio 2020-t (2020. január 15‑i 383/2020. sz. miniszteri rendelet; a GURI 2020. március 4‑i 55. száma). E miniszteri rendelet 2. cikke (1) bekezdésének szövege a következő:
„(1)   Az (EU) 2019/1323 végrehajtási rendelet 3. cikkének (1) bekezdésében említett beavatkozások az 1308/2013/EU rendelet 220. cikke értelmében vett, az olasz baromfipiacot támogató rendkívüli intézkedéseknek minősülnek.”
10
Az említett miniszteri rendeletnek „A kedvezményezettek azonosítása” című 3. cikke értelmében:
„A kár kompenzációja iránti kérelmet a következő személyek nyújthatnak be:
a)
keltetőtojás‑termelő vállalkozások;
b)
csibetenyésztéssel foglalkozó vállalkozások (keltetők);
c)
az 1. cikkben említett fajokhoz tartozó jércéket, tojótyúkokat vagy baromfikat tenyésztő vállalkozások;
d)
tojáscsomagoló központok.”
11
Ugyanezen miniszteri rendelet 4. cikke a következőképpen rendelkezik:
„(1)   Azon személyeknek, akik a jelen rendeletben említett támogatásokban kívánnak részesülni, kérelmet kell benyújtaniuk az illetékes akkreditált kifizető ügynökséghez, a vállalkozás székhelyétől függően.
(2)   A támogatás folyósításához a kérelmezőknek bizonyítaniuk kell a 2017. október 1. és 2018. június 30. közötti időszakban a H5 altípusba tartozó, magas patogenitású madárinfluenza‑járvány megfékezése érdekében bevezetett egészségügyi intézkedések végrehajtása miatt elszenvedett károkat.
[…]
(4)   A kérelmekhez csatolni kell az érdekelt személyek nyilatkozatait, és azokat eseti dokumentumokkal kell alátámasztani, amelyek igazolják a benyújtott kérelmek indokoltságát. E dokumentumok a vállalkozások birtokában lévő hivatalos nyilvántartásokból vagy bármely más, az említett vállalkozások birtokában lévő külön számviteli, egészségügyi vagy kereskedelmi okmányokból állhatnak.”
Az alapeljárás és az előzetes döntéshozatalra előterjesztett kérdés
12
NN három olaszországi baromfitenyésztő gazdaság tulajdonosa volt. A madárinfluenza‑járvány miatt elfogadott egészségügyi korlátozó intézkedéseket követően NN‑nek 2017. december 10. és 2017. december 26. között e gazdaságok közül kettőben, 2017. október 29‑től 2017. december 26‑ig pedig a harmadikban fel kellett függesztenie a tevékenységét. 2019. november 4‑én azonban NN az előrehaladott életkora miatt mindhárom gazdaságot a fiaira ruházta át.
13
2020. április 10‑én NN a 383/2020. sz. miniszteri rendelet alapján e három gazdaságra vonatkozóan támogatás iránti kérelmet nyújtott be a lombardiai tartományi kifizető ügynökséghez a madárinfluenza által okozott károk miatt.
14
Lombardia tartomány az 1419/2020. sz. rendeletben megtagadta NN‑től a támogatást azzal az indokkal, hogy mivel az említett kérelem benyújtásának időpontjában nem rendelkezett baromfitenyésztő gazdasággal, nem minősül a 383/2020. sz. miniszteri rendelet értelmében vett „kedvezményezettnek”.
15
NN keresetet nyújtott be e rendelettel szemben a Tribunale amministrativo regionale per la Lombardiához (Lombardia tartomány közigazgatási bírósága, Olaszország), amely az 59/2021. sz. ítéletével elutasította e keresetet.
16
E bíróság megállapította, hogy a 2019/1323 végrehajtási rendeletben előírt támogatási intézkedést úgy kell értelmezni, hogy az alapvetően az érintett piac támogatását, tehát kizárólag az e piacra vonatkozó támogatás iránti kérelem időpontjában még tevékenységet folytató mezőgazdasági termelők támogatását célozza. Az említett bíróságnak az volt az álláspontja, hogy e támogatási intézkedés célja így nem a múltban felmerült károkat elszenvedő mezőgazdasági termelők kártalanítása, hanem az érintett vállalkozás támogatása, akár az általa elszenvedett károk megtérítése útján. Az említett bíróság álláspontja szerint ez szükségszerűen azt feltételezi, hogy a kérdéses gazdálkodó ezen időpontban még mindig tevékenységet folytasson.
17
NN 2021. március 19‑én fellebbezést nyújtott be ezen ítélettel szemben a kérdést előterjesztő bírósághoz, a Consiglio di Statóhoz (államtanács, Olaszország), arra hivatkozva, hogy az említett ítélet ellentétes az uniós joggal, nevezetesen az 1308/2013 rendelet 220. cikkével, valamint a 2019/1323 végrehajtási rendelettel.
18
A kérdést előterjesztő bíróság megállapítja, hogy meg kell határozni, hogy az uniós szabályozás által előírt támogatási intézkedést az elszenvedett károk megtérítésére irányuló intézkedésnek kell‑e tekinteni, amely a kárt elszenvedő mezőgazdasági termelőnek jár, még akkor is, ha a támogatási kérelem benyújtásának időpontjában már nem volt a mezőgazdasági üzem tulajdonosa, vagy e támogatási intézkedés kizárólag az érintett piac támogatására irányul, és csak azon mezőgazdasági termelőknek jár, akik ebben az időpontban e piacon tevékenységet folytattak.
19
E bíróság úgy véli, hogy az uniós szabályozás tartalma a szóban forgó támogatás nyújtásához megkövetelt szubjektív feltételek tekintetében nem egyértelmű. E tekintetben kifejti, hogy abban az esetben, ha az érintett intézkedés tisztán kártalanítási funkcióját kellene előnyben részesíteni, ebből torzító hatás keletkezhetne, ha ki kellene zárni a kedvezményezettek köréből azokat a személyeket, akikre a mezőgazdasági üzemeket átruházták, vagyis a mezőgazdasági üzemek azon jelenlegi tulajdonosait, akik együttesen szintén részét képezik a támogatott piacnak.
20
E körülmények között a Consiglio di Stato (államtanács) úgy határozott, hogy az eljárást felfüggeszti, és előzetes döntéshozatal céljából a következő kérdést terjeszti a Bíróság elé:
„Ellentétes‑e az 1308/2013/EU […] rendelet 220. cikkével, valamint a[z] [(EU) 2019/1323 végrehajtási rendelettel] [a 383/2020. sz. rendeletben szereplőhöz hasonló], úgy értelmezett és alkalmazott nemzeti szabályozás, hogy a madárinfluenza által okozott károkkal kapcsolatos kompenzációs intézkedésekhez való hozzáférés azokra a vállalkozásokra korlátozódik, amelyek a kérelem benyújtásának időpontjában nem szüntették meg tevékenységüket?”
Az előzetes döntéshozatalra előterjesztett kérdésről
21
A kérdést előterjesztő bíróság a kérdésével lényegében arra vár választ, hogy az 1308/2013 rendelet 220. cikkét a 2019/1323 végrehajtási rendelettel összefüggésben úgy kell‑e értelmezni, hogy azzal ellentétes az olyan nemzeti szabályozás, amely az értelmezése és alkalmazása szerint az ezen utóbbi rendeletben előírt támogatási intézkedések kedvezményezettjeinek körét kizárólag azokra a mezőgazdasági vállalkozókra korlátozza, akik a támogatási kérelem benyújtásának időpontjában még tevékenységet folytattak a baromfiágazatban.
22
Először is meg kell állapítani, hogy az 1308/2013 rendelet 220. cikke az (1) bekezdésében előírja, hogy a Bizottság végrehajtási jogi aktusok útján rendkívüli támogatási intézkedéseket fogadhat el az érintett piac tekintetében a következők figyelembevétele érdekében: a) korlátozások, amelyek az állatbetegségek terjedésének megakadályozását célzó intézkedések alkalmazásából eredhetnek; valamint b) azon súlyos piaci zavarok, amelyek közvetlenül a fogyasztói bizalomvesztésre vezethetők vissza. E cikk (4) bekezdése azt írja elő, hogy az (1) bekezdés első albekezdésének a) pontja szerinti intézkedéseket csak abban a mértékben és arra az időtartamra lehet meghozni, amely a szóban forgó piac támogatásához feltétlenül szükséges.
23
A 2019/1323 végrehajtási rendelet elfogadásával az említett rendelet 220. cikke (1) bekezdésének a) pontja értelmében rendkívüli piactámogatási intézkedéseket hoztak az olaszországi tojás‑ és baromfihús‑ágazat tekintetében.
24
A 2019/1323 végrehajtási rendelet 2. cikke meghatározza azokat a kiadásokat, amelyeket az Olasz Köztársaság az 1308/2013 rendelet alapján elfogadott támogatási intézkedések keretében visel, és amelyek a 2019/1323 végrehajtási rendelet 1. cikkében említett uniós társfinanszírozással támogathatók. Konkrétan e rendelet 2. cikkének b) pontjából az következik, hogy e támogatási intézkedésekkel támogathatók az Uniónak és az Olasz Köztársaságnak az ugyanezen rendelet mellékletében felsorolt szabályozásának tárgyát képező körzetekben található, az állategészségügyi intézkedések hatálya alá tartozó baromfitartó gazdaságok. Az említett rendelet 4. cikke szerint az olasz hatóságoknak ellenőrizniük kell többek között a támogatást kérelmező kedvezményezett jogosultságát.
25
Márpedig meg kell állapítani, hogy e rendelet a 2019/1323 végrehajtási rendelet 2. cikkében meghatározott támogathatósági feltételekkel kapcsolatban nem pontosítja, hogy e kérelmezőnek – amint azt az olasz szabályozás megköveteli – a támogatási kérelem benyújtásának időpontjában tevékenységet kell‑e folytatnia.
26
Mivel e kötelezettség nem következik az uniós jogból, az a tagállamok mérlegelési mozgásterébe tartozik. Az ilyen követelmény azonban nem sértheti az érintett uniós szabályozás céljait és az uniós jog általános elveit (lásd ebben az értelemben: 2015. december 17‑iSzemerey ítélet, C‑330/14, EU:C:2015:826, 42. pont; 2022. április 7‑iAvio Lucos ítélet, C‑116/20, EU:C:2022:273, 72. pont).
27
Következésképpen meg kell határozni, hogy melyek az 1308/2013 rendelet és a 2019/1323 végrehajtási rendelet által követett célok.
28
E tekintetben, ami az 1308/2013 rendeletet illeti, az olyan általános célt követ, amely – amint az e rendelet (10) preambulumbekezdéséből kitűnik – a piacok stabilizálása és a mezőgazdaságból élők megfelelő életszínvonalának biztosítása érdekében egy sor piaci intervenciós és támogatási intézkedés előírásában áll.
29
Ami az 1308/2013 rendelet 220. cikke (1) bekezdésének a) pontját végrehajtó 2019/1323 végrehajtási rendelet által követett célt illeti, az említett 2019/1323 végrehajtási rendelet (4) és (10) preambulumbekezdéséből az következik, hogy e rendelet az olaszországi tojás‑ és baromfihús‑ágazatot érintő rendkívüli piactámogatási intézkedések elfogadására irányul. Így írja elő többek között a H5 altípusú influenza terjedésének megfékezése és megakadályozása érdekében szükséges, e tagállam által elfogadott állategészségügyi intézkedések alkalmazása miatt a mezőgazdasági vállalkozók által elszenvedett bevételkiesés ellentételezését.
30
A 2019/1323 végrehajtási rendelet 3. cikke (1) bekezdésének b) pontja ezt szem előtt tartva többek között azt írja elő, hogy a kiadások célja a tenyésztési időszaknak a szabályozás alá eső körzetekben fennálló áthelyezési tilalom miatti kiigazításához kapcsolódó termeléskiesés kompenzálása. Ebből következik, hogy az 1308/2013 rendeletben előírt rendkívüli intézkedéseket a 2019/1323 végrehajtási rendelet olyan konkrét formában pontosítja, amely az állatbetegség terjedése elleni küzdelem céljából elfogadott állategészségügyi intézkedésekhez kapcsolódó veszteségeknek az azon mezőgazdasági vállalkozók támogatása révén való ellentételezésében áll, akiknek a mezőgazdasági üzemét ezen intézkedések közvetlenül érintették.
31
A fenti megfontolásokból az következik, hogy a 2019/1323 végrehajtási rendelet elfogadásával az uniós jogalkotó elő kívánta írni annak lehetőségét, hogy a mezőgazdasági vállalkozókra az érintett piactámogatási intézkedések vonatkozzanak az ezen állategészségügyi intézkedések alkalmazásából eredő bevételkiesésük ellentételezése érdekében, és ily módon arra kívánta ösztönözni e mezőgazdasági vállalkozókat, hogy ezen utóbbi intézkedéseket megfelelően hajtsák végre.
32
Így az 1308/2013 rendelet és a 2019/1323 végrehajtási rendelet céljaiból az tűnik ki, hogy a kérelmezőnek az ezen utóbbi rendeletben előírt támogatási intézkedésekre vonatkozó jogosultságának a megállapítása érdekében ellenőrizendő egyetlen releváns tényező az, hogy e kérelmező az elszenvedett veszteség időpontjában tevékenységet folytatott‑e az érintett piacon, függetlenül attól, hogy az említett kérelmező a támogatási kérelem benyújtásának időpontjában még mindig tevékenységet folytat‑e.
33
Úgy tűnik tehát, hogy a mezőgazdasági vállalkozók támogatási intézkedésekre vonatkozó jogosultságának az alapügy tárgyát képezőhöz hasonló, olyan feltétele, amely szerint a mezőgazdasági termelőnek a támogatási kérelem benyújtásának időpontjában az érintett piacon tevékenységet kell folytatnia, veszélyeztetheti az elszenvedett veszteségeknek az uniós jog által előírt ellentételezésének a hatékonyságát, és következésképpen az 1308/2013 rendelet és a 2019/1323 végrehajtási rendelet által követett célt. Az ilyen jogosultsági feltétel ugyanis ahhoz vezet, hogy az állategészségügyi intézkedések alkalmazásának időpontjában a piacon tevékenységet folytató, de a támogatás iránti kérelem benyújtásának időpontjában már nem aktív mezőgazdasági vállalkozók nem férhetnek hozzá a madárinfluenza‑járvány elleni küzdelemre irányuló intézkedések elfogadása miatt őket ért veszteségek ellentételezéséhez.
34
Ezenkívül, amint arra lényegében a Bizottság az észrevételeiben hivatkozik, az olaszországi madárinfluenza‑járványnak a 2017‑ben és 2018‑ban való megjelenése és a 2019/1323 végrehajtási rendelet elfogadása, valamint az e végrehajtási rendelet olaszországi végrehajtásának részletes szabályairól szóló 383/2020. sz. miniszteri rendelet ezt követő elfogadása között jelentős idő telt el, aminek következményei nem hárulhatnak az érintett mezőgazdasági vállalkozókra. A ténylegesen az állategészségügyi intézkedések hatálya alá tartozó mezőgazdasági vállalkozók esetében biztosítani kell, hogy az ilyen intézkedések végrehajtásához kapcsolódó veszteségek esetén részesülhessenek az 1308/2013 rendeletben és a 2019/1323 végrehajtási rendeletben előírt támogatásokban, amelyek célja e veszteségek ellentételezése.
35
A fenti indokokra tekintettel, és anélkül, hogy határozni kellene az olasz szabályozásnak az általános jogelvekkel való összeegyeztethetőségéről, az előterjesztett kérdésre azt a választ kell adni, hogy az 1308/2013 rendelet 220. cikkét a 2019/1323 végrehajtási rendelettel összefüggésben úgy kell értelmezni, hogy azzal ellentétes az olyan nemzeti szabályozás, amely az értelmezése és alkalmazása szerint az ezen utóbbi rendeletben előírt támogatási intézkedések kedvezményezettjeinek körét kizárólag azokra a mezőgazdasági vállalkozókra korlátozza, akik a támogatási kérelem benyújtásának időpontjában még mindig tevékenységet folytattak a baromfiágazatban.
A költségekről
36
Mivel ez az eljárás az alapeljárásban részt vevő felek számára a kérdést előterjesztő bíróság előtt folyamatban lévő eljárás egy szakaszát képezi, ez a bíróság dönt a költségekről. Az észrevételeknek a Bíróság elé terjesztésével kapcsolatban felmerült költségek, az említett felek költségeinek kivételével, nem téríthetők meg.
A fenti indokok alapján a Bíróság (harmadik tanács) a következőképpen határozott:
A mezőgazdasági termékpiacok közös szervezésének létrehozásáról, és a 922/72/EGK, a 234/79/EK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17‑i 1308/2013/EU európai parlamenti és tanácsi rendelet 220. cikkét az olaszországi tojás‑ és baromfihús‑ágazatot érintő rendkívüli piactámogatási intézkedésekről szóló, 2019. augusztus 2‑i (EU) 2019/1323 bizottsági végrehajtási rendelettel összefüggésben
a következőképpen kell értelmezni:
azzal ellentétes az olyan nemzeti szabályozás, amely az értelmezése és alkalmazása szerint az ezen utóbbi rendeletben előírt támogatási intézkedések kedvezményezettjeinek körét kizárólag azokra a mezőgazdasági vállalkozókra korlátozza, akik a támogatási kérelem benyújtásának időpontjában még mindig tevékenységet folytattak a baromfiágazatban.
Aláírások
(
*1
)	Az eljárás nyelve: olasz.